Mette Reissmann (S), 2012-02-02:
Det er nødvendigt at ændre på forhold, der er unødvendigt fordyrende for samfundet.
Gennem de seneste 10 år har der været nogle politiske hovsatiltag og eksempler på symbolpolitisk lovgivning med den konsekvens, at virkningen faktisk har været den modsatte af det planlagte.
Og som Venstres ordfører jo også sagde, var taxiloven fra 1. september et godt eksempel på det, eftersom det nærmest alene var en nødregulering.
Det var ikke en perfekt løsning, og selv om den kun har været i kraft i 5 måneder, er der derfor ingen grund til at holde liv i den længere.
Ændringerne, der blev vedtaget under den forrige regering, har ifølge både Kommunernes Landsforening og Danske Regioner medført et markant stigende pres på udgifterne til de offentlige kørsler, vel at mærke uden nogen forbedring af den offentlige service.
Det er simpelt hen uholdbart.
Loven har ikke virket efter hensigten, og offentlig servicetrafik er en vigtig samfundsmæssig opgave, for mange mennesker bruger det hver eneste dag, og det skal fungere godt, og det skal være sikkert til en rimelig pris.
Der er også mange, der tjener til det daglige brød ved at udføre opgaven.
Socialdemokratiet synes faktisk, at det også ville være en rigtig god idé, hvis transportministeren nedsatte et udvalg, som skal se på, hvordan vi skaber rammerne for et stærkt og sammenhængende personbefordringserhverv til gavn for netop alle involverede parter, så det bliver et fremadrettet initiativ, der bliver bæredygtigt i mange år frem.
I forhold til nærværende lovforslag vil jeg gerne understrege, at Socialdemokratiet sætter pris på taxaer og på den service, de yder som en del af transportmuligheder for danske forbrugere og borgere.
Med lovforslaget vil f.eks. chauffører, der på grund af ventetid ikke kan blive taxavognmænd, igen kunne få udstedt tilladelse til kørsel med personbil for et trafikselskab.
Konkurrence er faktisk også noget, som Socialdemokratiet godt kan lide, og derfor er det også vigtigt at udvide kredsen af virksomheder, der byder på de her kørselsopgaver.
Vi undgår dermed hel eller delvis lukning af buskørselsvirksomheder, som tidligere har kunnet byde på de her kørselsopgaver for trafikselskaber.
Det er sundt med konkurrence.
Det gavner både forbrugerne, det offentlige og erhvervslivet.
Det er vigtigt at anføre, at det naturligvis ikke kun er prisen, der skal være det afgørende, når det handler om de her vigtige forhold i forbindelse med udvidelsen af kredsen af virksomheder, der kan byde på kørselsopgaverne.
Det skal lige så vel være, at vi har en effektiv offentlig sektor.
Det er også et af regeringens helt centrale mål.
Jeg mener, det er relevant at nævne set i lyset af, at vi i hvert fald ikke tidligere har set, at det har været prioriteret særlig højt under den forrige regering.
Der skal være en høj standard i de udbud, som regioner og kommuner kommer med.
Vi skal have kvalitet for pengene, så der må ikke slækkes på kvalitetskravene.
Det skal også være sådan, at kommuner og regioner skal sikre nogle gode og anstændige lønforhold for de ansatte.
Det må under ingen omstændigheder blive et påskud for løndumping i den offentlige sektor.
Lønnen skal være den samme som hos taxachaufføren, og det samme skal arbejdsvilkårene.
Vi finder også, at det samtidig er vigtigt, at der stillles krav til kommuner og regioner om både høj kvalitet i opgaveudførelsen og anstændige lønforhold.
Vi har en forpligtelse til at sikre, at der er taxabetjening i hele Danmark, både i de fjerne egne og i byerne, og at den offentlige servicetrafik, der udbydes af kommuner og regioner, ikke bare lever op til erhvervets kvalitetsstandarder, men også har en konkurrencedygtig pris.
Med de bemærkninger støtter Socialdemokratiet forslaget.